Скупштина градске општине Вождовац, на седници одржаној 24. децембра 2018.године, на основу члана 38. Закона о удружењима („Службени гласник РС”, број 51/09, 99/11 – др. закон и 44/18 – др. закон), Уредбе о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС“, број 16/18) и члана 27. Статута градске општине Вождовац („Службени лист града Београда”, бр. 36/10, 41/13 и 55/16), донела је

ОДЛУКУ

О НАЧИНУ ФИНАНСИРАЊА ПРОГРАМА УДРУЖЕЊА

ИЗ БУЏЕТА ГРАДСКЕ ОПШТИНЕ ВОЖДОВАЦ

**Члан 1.**

Овом одлуком ближе се уређују услови, критеријуми, обим, начин, поступак доделе, као и начин и поступак враћања средстава за финансирање и суфинансирање програма које реализују удружења на подручју Градске општине Вождовац и другим подручјима, који су од јавног интереса и од непосредног интереса за грађане Градске општине Вождовац, средствима из буџета Градске општине Вождовац.

**Члан 2.**

Термини којима су у овој одлуци означени носиоци активности, односно одговорна лица, а изражени су у граматичком мушком роду, подразумевају природни мушки и женски род лица на која се односе, у складу са начелима и прописима о родној равноправности.

**Члан 3.**

Под удружењем, у смислу Закона о удружењима и ове одлуке, подразумева се добровољна и невладина недобитна организација заснована на слободи удруживања више физичких или правних лица, основана ради остваривања и унапређења одређеног заједничког или општег циља и интереса, који нису забрањени Уставом или законом, уписана у регистар надлежног органа, у складу са законом.

**II ЈАВНИ КОНКУРС**

**Расписивање конкурса**

**Члан 4.**

Председник Градске општине Вождовац доноси одлуку о покретању поступка за финансирање и суфинансирање програма удружења из буџета Градске општине Вождовац и расписује Јавни конкурс за финансирање и суфинансирање програма удружења (у даљем тексту: конкурс), за сваку буџетску годину.

**Члан 5.**

 Градска општина Вождовац расписује конкурс у облику јавног позива и објављује га на званичној интернет страници ГО Вождовац и на порталу е-Управа.

Обавештење о јавном позиву из става 1. овог члана мора бити видљиво све време трајања конкурса на званичној интернет-страници ГО Вождовац и на порталу е-Управа.

**Члан 6.**

Конкурс садржи:

1) једну или неколико области од јавног интереса;

2) ко може бити учесник конкурса;

3) услове које удружење мора да испуни као учесник конкурса;

4) обавезну конкурсну документацију која се подноси уз пријаву предлога програма;

5) прописане обрасце на којима подносилац програма треба да поднесе пријаву програма (Образац 1 – Пријавни образац, Образац 2 – Предлог програма и Образац 3 – наративни и финансијски извештај, периодични и завршни);

6) трајање програма;

7) место, начин и рок за достављање пријава на конкурс;

8) обим средстава која се додељују за реализацију програма;

9) критеријуме, мерила и допунске критеријуме чијом применом се врши вредновање пријављених програма, са јасним системом за вредновање сваког појединачног критеријума;

10) рок за доношење одлуке о додели средстава;

11) начин објављивања одлуке о додели средстава;

12) друге елементе које уобичајено садржи јавни конкурс.

**Комисија за спровођење конкурса**

**Члан 7.**

За спровођење конкурса Председник Градске општине Вождовац образује комисију за избор програма удружења Градске општине Вождовац (у даљем тексту: комисија).

Комисија се састоји од председника, заменика председника и три члана.

Чланови комисије, пре почетка рада, дужни су да потпишу изјаву (Образац изјаве о непостојању сукоба интереса је саставни део ове одлуке) да нису у сукобу интереса, односно да немају приватни интерес у вези са радом и одлучивањем комисије, односно спровођењем конкурса који може да угрози јавни интерес у обављању послова члана комисије за финансирање и суфинансирање програма удружења из буџета Градске општине Вождовац.

У случају сазнања да се налази у сукобу интереса, члан комисије је дужан да о томе одмах обавести остале чланове комисије и да се изузме из даљег рада комисије.

Председник Градске општине Вождовац, након што се именовани члан изузео услед постојања сукоба интереса, именује у комисију новог члана уместо изузетог члана.

Сва акта која је комисија донела у поступку у коме је учествовао члан који је био у сукобу интереса, поништиће се одлуком председника Градске општине Вождовац.

Чланови комисије не добијају накнаду за свој рад.

**Право учешћа на конкурсу**

**Члан 8.**

Право учешћа у расподели средстава из буџета Градске општине Вождовац имају удружења која су регистрована на територији градске општине Вождовац, и која су уписана у регистар надлежног органа, у складу са законом.

**Члан 9.**

Право учешћа на конкурсу немају лица која су у претходном периоду добила средства намењена пројектном суфинансирању, а нису у уговором предвиђеном року и прописаној форми поднела наративни и финансијски извештај и лица за која се утврди да су средства ненаменски трошила.

**Пријава на конкурс**

**Члан 10.**

Удружења – учесници конкурса подносе пријаву на конкурс комисији.

Рок за подношење пријава на јавни конкурс не може бити краћи од 15 дана од дана објављивања конкурса.

Благовременом доставом сматра се препоручена пошиљка предата законом овлашћеној поштанској служби или на писарници Градске општине Вождовац, најкасније до истека последњег дана утврђеног рока.

**Конкурсна документација**

**Члан 11.**

 Конкурсна документација садржи:

– пријавни образац (који садржи образац за предлог програма и образац за буџет програма);

– потписану и оверену изјаву о висини учешћа сопственим средствима у случају суфинансирања;

– биографије предавача, координатора, тренера и лица ангажованих на реализацији програма;

– доказ о регистрацији удружења;

– статут удружења;

– потврду о јавном објављивању редовног годишњег финансијског извештаја;

– писану изјаву да ће додељена средства бити наменски утрошена.

**III ПОСТУПАК ЗА ДОДЕЛУ СРЕДСТАВА И РЕАЛИЗАЦИЈА**

**Члан 12.**

Годишњи план расписивања јавних конкурса Веће градске општине Вождовац објављује најкасније до 31. јануара на званичној интернет страници ГО Вождовац.

Годишњи план јавних конкурса садржи податке о ГО Вождовац, области, називу и планираном периоду расписивања конкурса и друге релевантне податке, у зависности од врсте конкурса.

**Средства за финансирање и суфинансирање програма удружења**

**Члан 13.**

Градска општина Вождовац, на основу конкурса, финансира и суфинансира програме и програмске активности удружења средствима која се опредељују одлуком о буџету Градске општине Вождовац за сваку буџетску годину.

Средства која се одобре за реализацију програма јесу наменска средства и могу да се користе искључиво за реализацију конкретног програма, у складу са уговором који се закључује између председника Градске општине Вождовац и удружења.

Пренос средстава из става 2. овог члана врши се у складу са прописима којима се уређује пренос средстава и отварање рачуна корисника јавних средстава.

**Члан 14.**

Средства која се додељују за финансирање и суфинансирање програма удружења могу се користити за финансирање и суфинансирање програма из следећих области:

1. социјалне заштите;

2. борачко-инвалидске заштите;

3. заштите лица са инвалидитетом;

4. друштвене бриге о деци;

5. заштите интерно расељених лица са Косова и Метохије и избеглица;

6. подстицање наталитета;

7. помоћи старима;

8. здравствене заштите;

9. заштите и промовисања људских и мањинских права;

10. образовања, науке и информисања;

11. заштите животне средине;

12. одрживог развоја;

13. заштите животиња;

14. заштите потрошача;

15. борбе против корупције;

16. активности које се односе на јачање сарадње између владиног, невладиног и бизнис сектора;

17. развоја локалне заједнице;

18. подстицања и развоја привредних делатности (туризам, угоститељство, стари и ретки занати, задругарство и др.);

19. афирмисања демократизације локалне самоуправе;

20. развоја цивилног друштва;

21. волонтерства;

22. заштите и помоћи лицима леченим од болести зависности;

23. активности пензионерских организација;

24. афирмисања начела родне равноправности и развијање политике једнаких могућности

25. хуманитарних програма и других програма који искључиво и непосредно следе јавне потребе градске општине Вождовац.

**Критеријуми за избор пројеката и програма**

**Члан 15.**

Избор програма који ће се финансирати и суфинансирати средствима из буџета ГО Вождовац врши се применом следећих критеријума:

1. референце програма: област у којој се реализује програм, дужина трајања програма, број корисника програма, могућност развијања програма и њихова одрживост;

2. циљеви који се постижу: обим задовољавања јавног интереса, степен унапређења стања у области у којој се програм спроводи;

3. суфинансирање програма из других извора: сопствених прихода, буџета Републике Србије, аутономне покрајине или јединице локалне самоуправе, фондова Европске уније, поклона, донација, легата, кредита и друго, у случају недостајућег дела средстава за финансирање програма;

4. законитост и ефикасност коришћења средстава и одрживост ранијих програма: ако су раније коришћена средства буџета, да ли су испуњене уговорне обавезе.

**Поступак одлучивања**

**Члан 16**.

Проверу документације поднете на конкурс врши комисија, а односи се на испуњеност услова за учешће на конкурсу и поштовање рокова.

Програм који је достављен након прописаног рока за подношење, не разматра се.

Након одржане седнице Комисије, на којој је извршена административна провера пристиглих програма, председник комисије је у обавези да исте достави, у папирној форми или електронском поштом, свим члановима комисије најмање три дана пре одржавања седнице.

Након тога комисија на седници разматра пристигле програме, при чему су сви чланови комисије у обавези да појединачно бодују пристигле предлоге програма за које се утврди да испуњавају формалне услове, утврђују листу програма, бодују је одређеним бројем бодова и сачињавају бодовну ранг-листу.

У случају да је већи број програма освојио једнак број бодова, предност ће бити дата програмима који су освојили већи број бодова, сходно критеријумима прописаним правилником.

Да би средства за одређени програм била додељена неопходно је да исти буде бодован са најмање 50% могућих бодова из области за коју је расписан конкурс.

Комисија задржава право да средства не додели, уколико сматра да ниједан од оцењених програма не задовољава критеријуме.

 Комисија ће одбацити пријаву за коју се утврди да је неблаговремена, није комплетна, није у складу са наведеним областима из јавног конкурса или је поднета од стране подносиоца који није препознат као подносилац програма у складу са чланом 8. ове одлуке.

Комисија води записник о спроведеном поступку конкурса и утврђује листу вредновања и рангирања пријављених програма удружења у року до 60 дана од дана истека рока за подношење пријаве.

Утврђена листа објављује се на званичној интернет-страници Градске општине Вождовац и на порталу е-Управе.

На листу из става 9. овог члана учесници конкурса имају право приговора у року од осам дана од дана њеног објављивања и подносе га Већу градске општине Вождовац.

Одлуку о приговору, која мора бити образложена, Веће градске општине Вождовац доноси у року од 15 дана од дана његовог пријема.

По истеку рока за приговор, односно по окончању поступка по приговорима, комисија сачињава извештај о спроведеном конкурсу који садржи све поднете пријаве, листу са бодовима и предлог одлуке о избору програма који ће се финансирати и суфинансирати из буџета Градске општине Вождовац.

Комисија извештај доставља Већу Градске општине Вождовац на усвајање и утврђивање коначне ранг листе са бодовима предложених програма, као и предлог одлуке о избору програма.

Утврђена коначна ранг-листа из претходног става овог члана објављује се на званичној интернет-страници Градске општине Вождовац и на порталу е-Управа.

**Одлука о избору програма**

**Члан 17.**

Одлуку о избору програма који се финансирају и суфинансирају из буџета Градске општине Вождовац и додели средстава, на основу коначне ранг-листе, доноси председник Градске општине Вождовац у року од 30 дана од дана истека рока за подношење приговора, односно доношења решења по приговорима.

Одлука из става 1. овог члана обjављује се на званичној интернет-страници Градске општине Вождовац и на порталу е-Управа.

**Члан 18.**

На основу одлуке о избору програма и додели средстава из члана 17. став 1, председник Градске општине Вождовац закључује појединачне уговоре о финансирању и суфинансирању програма удружења из буџета Градске општине Вождовац са сваким удружењем, носиоцем програма.

**Члан 19.**

Корисник средстава дужан је да пре склапања уговора достави изјаву да средства за реализацију одобреног програма нису на други начин већ обезбеђена као и изјаву о непостојању сукоба интереса и интерни акт о антикорупцијској политици.

**Уговор о финансирању и суфинансирању**

**Члан 20.**

По коначности одлуке о избору програма удружења која се финансирају и суфинансирају из буџета Градске општине Вождовац, председник Градске општине Вождовац у року од 15 дана закључује Уговор о финансирању и суфинансирању програма из буџета Градске општине Вождовац,.

Уговор о финансирању програма из буџета градске општине Вождовац садржи:

1. назив и садржину пројекта;

2. износ средстава који се додељује из буџета Општине за реализацију пројеката;

3. укупну вредност пројекта;

4. начин на који се преносе додељена средства за реализацију пројекта;

5. датум почетка и завршетка реализације пројеката;

6. права, обавезе и одговорности уговорних страна;

7. време трајања уговора;

8. начин и рокове за подношење извештаја;

9. инструменте обезбеђења за случај ненаменског трошења средстава обезбеђених за реализацију пројекта, односно за случај неизвршења уговорне обавезе ‒ предмета пројекта и повраћај неутрошених средстава;

10. услове за раскид уговора пре истека рока на који је закључен;

11. права и обавезе уговорних страна у случају раскида уговора пре истека времена на који је закључен;

12. начин решавања спорова.

**Праћење реализације пројеката и програма**

**Члан 21.**

Организациона јединица Управе градске општине Вождовац надлежна за послове финансија прати реализацију програма за које су одобрена средства, у складу са Уредбом о средствима за подстицање програма или недостајућег дела средстава за финансирање програма од јавног интереса која реализују удружења.

Праћење реализације програма обухвата:

1. обавезу удружења да обавештава организациону јединицу Управе градске општине Вождовац надлежну за послове финансија о реализацији програма, у роковима одређеним уговором;

2. прегледање извештаја од стране организационе јединице Управе градске општине Вождовац надлежне за послове финансија;

3. обавезу удружења да омогући представницима организационе јединице Управе градске општине Вождовац надлежне за послове финансија да изврше увид у релевантну документацију насталу у току реализације програма;

4. прикупљање информација од корисника пројекта или програма;

5. друге активности предвиђене уговором.

Удружење је дужно да организационој јединици Управе градске општине Вождовац надлежној за послове финансија омогући праћење реализације пројекта или програма.

**Мониторинг посета**

**Члан 22.**

Председник градске општине Вождовац ће овластити лица која ће бити ангажована за мониторинг посете.

Под мониторинг посетом сматра се: посета удружењу, одржавање састанака овлашћених представника Градске општине Вождовац са овлашћеним представницима удружења, присуство одређеним догађајима и манифестацијама или другим програмским активностима које удружење спроводи у оквиру реализације програма.

Мониторинг посета може бити најављена или ненајављена.

За програме чије трајање је дуже од шест месеци и чија је вредност одобрених средстава већа од 500.000,00 динара, као и за програме који трају дуже од годину дана, овлашћени представници Градске општине Вождовац реализују најмање једну мониторинг посету у току трајања програма, односно најмање једном годишње.

**Извештај о мониторинг посети**

**Члан 23.**

Овлашћена лица из члана 22. став 1. ове одлуке сачињавају извештај о мониторинг посети у року од 10 дана од дана спроведене посете.

Поред извештаја из става 1 овог члана, овлашћена лица из члана 22. став 1. ове одлуке могу израдити и препоруке за отклањање недостатака и рокове за њихову реализацију и упутити их кориснику средстава.

**IV НАРАТИВНИ И ФИНАНСИЈСКИ ИЗВЕШТАЈ**

**Члан 24.**

Корисници средстава из ове одлуке су у обавези да организационој јединици Управе градске општине Вождовац надлежној за послове финансија достављају периодичне наративне и финансијске извештаје о утрошку одобрених средстава на име реализације програма (у року од пет дана по истеку квартала) и завршни извештај, у року од 15 дана од дана завршетка реализације програма, а уз завршни извештај и копије финансијске документације о утрошку одобрених средстава, које о свему извештава комисију.

Периодични и завршни наративни извештај из става 1. овог члана садржи:

– детаљан опис активности и резултата реализације програма у односу на планиране активности дефинисане уговором, како би се могла извршити процена успешности од стране организационе јединице Управе градске општине Вождовац надлежне за послове финансија и образложење за свако одступање од програма и преглед корективних мера чије се предузимање планира од стране корисника средстава;

– приказ буџета, који је саставни део уговора, са прегледом свих трошкова који су настали током извештајног периода;

– целокупну документацију која оправдава настале трошкове. Обрасце за наративни и финансијски извештај (периодични и завршни) сачињава комисија.

**Члан 25.**

Удружење, корисник средстава, је у обавези да комисију, писаним путем, обавести о изменама везаним за садржај, термин и начин коришћења одобрених средстава.

**Поступак у случају неправилности**

**Члан 26.**

Уколико корисник средстава није достављао тражене извештаје из члана 24. ст. 1. и 2. ове одлуке или ако су одобрена средства ненаменски утрошена, организациона јединица Управе градске општине Вождовац надлежназа послове финансија обавештава корисника средстава да ће покренути поступак за раскид уговора и повраћај средстава са припадајућом каматом, уколико су неправилности такве природе да онемогућавају организациону јединицу Управе градске општине Вождовац надлежну за послове финансија да утврди да су додељена средства наменски коришћена, односно ако утврди ненаменски утрошак средстава.

**Раскид уговора и повраћај средстава**

**Члан 27.**

Ако се приликом праћења реализације пројеката и програма утврди ненаменско трошење средстава, надлежни орган Градске општине Вождовац је дужан да раскине уговор, захтева повраћај пренетих средстава, односно да активира инструменте обезбеђења, а удружење је дужно да средства врати са законском каматом.

У случају непоступања по захтеву из претходног става овог члана за враћање додељених средстава у буџет Градске општине Вождовац, надлежни орган Градске општине Вождовац ће покренути поступак пред надлежним судом.

Уколико се правоснажном одлуком надлежног суда утврди да је корисник средстава из буџета Градске општине Вождовац вршио злоупотребе или ненаменско коришћење средстава, таквим удружењима и одговорним лицима удружења, по новим конкурсима и за нове пројекте, не могу се додељивати средства из буџета Градске општине Вождовац у наредне три године, рачунајући од године у којој је донета правоснажна одлука.

**Извештај**

**Члан 28.**

Организациона јединица Управе градске општине Вождовац надлежна за послове финансија сачињава извештај о реализованој финансијској подршци програмима удружења из буџетских средстава у претходној календарској години.

Извештај из става 1. овог члана објављује се на званичној интернет-страници Градске општине Вождовац и на порталу е-Управа.

**Објављивање**

**Члан 29.**

Подаци и акти које надлежни орган Градске општине Вождовац објављује на својој званичној интернет-страници и на порталу е-Управе, морају се објавити и на огласној табли Градске општине Вождовац.

**Члан 30.**

Организациона јединица Управе градске општине Вождовац надлежна за послове финансија, прати и надзире реализацију програмских активности и наменско коришћење средстава непосредним увидом и на основу наративних и финансијских извештаја и пратеће документације, како током, тако и након реализације програма и о томе сачињава извештај за сваку буџетску годину.

**Члан 31.**

Веће Градске општине Вождовац ће донети посебан акт о ближим условима за спровођење поступка доделе средстава удружењима из буџета Градске општине Вождовац.

Посебним актом за спровођење поступка биће детаљно регулисано све што није обухваћено овом одлуком у погледу процедура, рокова и осталих специфичности у поступку финансирања и суфинансирања програма.

**V ПРЕЛАЗНЕ И ЗАВРШНЕ ОДРЕДБЕ**

**Члан 32.**

 Ступањем на снагу ове Одлуке престаје да важи Одлука о начину финансирања програма удружења из буџета Градске општине Вождовац („Службени лист града Београда“, број 15/2015, 33/2015 и 50/2015)

**Ступање на снагу**

**Члан 33.**

Ова одлука ступа на снагу осмог дана од дана објављивања у „Службеном листу Града Београда”.

Образац изјаве о непостојању сукоба интереса

У складу са чланом 7. став 3. Одлуке о начину финансирања програма удружења из буџета Градске општине Вождовац дајем:

ИЗЈАВУ

О НЕПОСТОЈАЊУ СУКОБА ИНТЕРЕСА

Ја, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, запослени/функција у \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ГО Вождовац, овим путем изјављујем да, као члан комисије за избор програма удружења која се финансирају и суфинансирају из буџета Градске општине Вождовац, по расписаном јавном конкурсу \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_од \_\_\_\_\_\_\_\_.20\_\_\_.године, нисам у сукобу нтереса, односно немам приватни интерес који може да угрози јавни интерес у обављању послова члана комисије за финансирање и суфинансирање програма удружења из буџета Градске општине Вождовац.

Датум: Давалац изјаве:

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

СКУПШТИНА ГРАДСКЕ ОПШТИНЕ ВОЖДОВАЦ

I Број: 020 - 55 / 2018 од 24. децембра 2018. године

Taчност отправка оверава

СЕКРЕТАР СКУПШТИНЕ

Бранко Недељковић

 ПРЕДСЕДНИК СКУПШТИНЕ

 Александар Мирковић,с.р.